16. schôdza NR SR - 2.deň - A. dopoludnia
Dátum: 2020-10-21
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

2. Ďakujem pekne. Vážení kolegovia, na úvod by som začal tým, že na Slovensku je celkový počet cirka 1,4 mil. všetkých dôchodcov, z čoho je asi 1,1 mil. starobných dôchodcov. Musím povedať, že včera sme boli oslovení takým letáčikom, ktorý budem spomínať na konci svojho vystúpenia, kde teda sa ozývajú nielen naši, ale aj vaši voliči, ktorí nás vyzývajú k tomu, aby sme nehlasovali proti našim voličom. Medzi našich voličov patria aj dôchodci. Sú to tí dôchodcovia, ktorí, ktorí sú naši otcovia, sú to naše mamy, sú to naši starí otcovia, staré mamy. Čo teda robíme? Na Slovensku tesne pred voľbami bol prijatý zákon, ktorý je toľko kritizovaný, o trinástych dôchodkoch a bolo tu rôznych iks argumentov, prečo sme to nemali prijať, načo to robíme, že to je volebná korupcia a rôzne iné argumenty. Tak ja sa pozastavím pri tom, že čo robíme a prečo to robíme. My sme v minulosti, a budete mať určite veľa argumentov hovoriť o tom, ako sme to mali zaviesť, zaviedli sme tzv. vianočný príspevok. A bola to sociálna dávka. Takisto sme zdvojnásobili vianočný príspevok a tiež to bola sociálna dávka. Priznávam. To, čo sme ale zaviedli pred týmito voľbami, bol plnohodnotný 13. dôchodok vyplácaný zo Sociálnej poisťovne. A je tu veľa diskusie o tom; ja som bol bývalý minister financií; či na to peniaze sú, či na to peniaze boli, či na to peniaze neboli. Tak sa na to poďme pozrieť formou čísel. Celkovo trináste dôchodky mali stáť navyše štátny rozpočet okolo 440 mil. eur. Dovtedy vyplácané vianočné príspevky stáli okolo 160 mil. eur. To, čo vy ste, to, čo ste doručili vy v tomto volebnom období ako tzv. trinásty dôchodok, ktorý vôbec nie je trinástym dôchodkom, je to sociálna dávka opäť, stojí vo vyjadrení 160 mil. eur. Rozdiel 280 miliónov. Je to 280 miliónov, o ktoré ste dôchodcov ukrátili, o ktoré ste ich okradli. A ja sa čudujem, že ten, kto to tu predkladá, je práve minister Krajniak a jeho strana, ktorá za tieto trináste dôchodky zahlasovala. Prečo zmenila názor? Stačilo použiť voličov, stačilo sa dostať do parlamentu, stačilo získať dobrý volebný výsledok a potom zabudnúť na všetko, čo ste sľúbili. Čo sa týka trinástych dôchodkov, tak poďme sa pozrieť, že čo bolo v rozpočte, čo nebolo. Trinásty dôchodok nebol rozpočtovaný, priznávam, ale ja sa chcem opýtať a hovorím, každý minister financií by tie financie, ktoré by boli potrebné na 13. dôchodok, našiel. Úplne bez problémov. Ja vám vysvetlím prečo. Lebo ja sa chcem vás opýtať: Kde ste našli navýšenie výdavkov štátneho rozpočtu o 7,8 mld. eur? Kde ste to našli? V tej prázdnej špajzi? Bolo to na ceste, na ulici, na chodníku, kde ste ich zdvihli? Odkiaľ ste si ich zobrali? Viete to? Potom sú tu také veci, ktoré ste spomínali, že zase neboli peniaze v rozpočte. Tak ja sa vás pýtam: Kde bolo v rozpočte napísané, že bankám treba odpustiť 380 mil. euro za tento rok? Dokonca vy ste im vrátili 230 mil. z povinných fondov, kde boli povinní odvádzať peniaze na to, aby chránili vaše vklady. Tak sa spamätajte! Za rok 2020 ste darovali bankám 380 miliónov. Za rok 2021 304 mil. idete darovať, a to hovorím o číslach, ktoré sú v návrhu vášho zákona o odpustenie mimoriadneho odvodu. V roku 2022 255 mil., v roku 2023 idete bankám odpustiť 271 miliónov. Viete, koľko to je dokopy? 1,21 mld. eur za štyri roky. Čiže bavíme sa, keď sa bavíme, v priemere 300 mil. ročne. A teraz poviem, ideme robiť tzv. plošné testovanie, o ktorom majú aj odborníci mnohí pochybnosti, či sa to logisticky a akokoľvek inak zvládne a koľko je tam všelijakých rizík; ja vám to neberiem, urobte to, ak to pomôže Slovensku. Ja osobne vidím viac rizík ako tých pozitív. A viete, koľko to bude stáť? Ja tak odhadujem 100 miliónov. Možno 140. Neviem. Samotné vakcíny budú za 40 miliónov. Čiže keď si zrátate 300 mil. bankám, keď si zrátate 140 mil. na testovanie, to máte 440 mil., ktoré ste potrebovali na dôchodky. Na tie trináste dôchodky, o ktorých sa bavíme. A nemuseli by ste tie peniaze ani hľadať na tej ceste, ani na tom chodníku. Bohužiaľ, včera pán premiér sľúbil, že príde do Národnej rady a budeme sa baviť o testovaní. Kde bol? Čo sa zľakol? Neprišiel. Prečo neprišiel? Sám to avizoval, že príde, neprišiel. Chcem sa opýtať; a práve vďaka vášmu pánu premiérovi, bohužiaľ, nemôžem v tomto parlamente ani ukázať zopár tabuliek, ktoré som priniesol. Ja sa rád bavím o číslach. Bohužiaľ, a viete, kto to spôsobil? Váš pán premiér, ktorý tu mával so všelijakými transparentami – pamätám si na tie veci – a tento parlament, z neho sa stal cirkus Humberto. Takže zopár čísel. Vy hovoríte, že nemáte peniaze. Viete, čo idete robiť? My sme odovzdávali vládu s dlhom na úrovni 48 % a veľmi radi ste sa oháňali, že no, ale nám to stúpa v absolútnych číslach. Tak vám poviem, koľko sú absolútne čísla. 48 % je 45,2 miliardy. V budúcom roku idete zvyšovať dlh na 62,2 %, ďalší rok na 65, ten graf vyzerá takto a potom takto (rečník naznačil rukou krivku najskôr smerom dole a potom prudko nahor), aby ste to videli, môžem vám to rukou ukázať. 65 %, potom 68,1 %, potom 69,4. Viete, koľko bude zadlženie Slovenska v roku 2023? To je rok pred koncom vášho mandátu. 72,77 miliardy. My sme odovzdávali dlh na úrovni 45 mld., vy idete doručiť 72,77 miliardy. Rozdiel 28 mld. eur. Koľko som sa tu ja napočúval, jak treba vážiť každé euro, koľko som sa tu napočúval o deficite jednopercentnom. Váš deficit, tento rok 9,68 a skončí 5,72 v roku ´23. Sľúbili ste vyrovnaný rozpočet v roku 2024. Po tomto ja neakceptujem žiadnu kritiku našich ekonomických výsledkov. My sme každý rok doručovali nižší dlh, percentuálne, samozrejme, každý rok sme doručovali nižšie deficity, skončili sme posledné tri roky pri jednopercentnom deficite. A vy ste, každý hovoril, jak sme mali šetriť. Mohli sme šetriť. Viete, čo by to znamenalo? Žiadne navýšenie platov pre verejnú správu, žiadne navýšenie platov pre zdravotníkov, žiadne navýšenie platov pre učiteľov, o ktorom vy toľko rozprávate. Ja som mohol mať bez problémov vyrovnaný rozpočet. Bez problémov. Viete, koľko je navýšenie platov verejnej správy vo vašom rozpočte? Nula. Veľká nula. Takže toto sú porovnania toho, čo tu každý rok som počúval aj pri rozpočte a podobne. Ale čo ste urobili, je to, že dôchodcom ste zobrali peniaze, tým najviac ohrozeným. Tým, ktorí by vám mohli zdvihnúť aj tú spotrebu. Však vy riešite, ako naliať peniaze do ekonomiky, a toto je prirodzený spôsob, minimálna mzda, dôchodok, úplne jednoduché. A vy tu poviete, že toto nedáme, lebo na to nie je; ja som to včera počul tuto, že na to nemáme zdroje, alebo neviem, že to je veľký, to povedal pán poslanec Pčolinský (reakcia z pléna), dobre, takže, takže na to nemáme zdroje. Vy na to máte zdrojov toľko, vy máte momentálne v hotovosti minimálne 5 miliárd, to by asi povedal pán minister financií, koľko tých peňazí máte. A pri tomto zadlžovaní povedať, že nemáte na 13. dôchodky, že nemôžu byť minimálne mzdy na Slovensku, to je veľká hanba! A skončím s tým, že mám tu ten leták, nehlasujte proti nám, zamestnanci, 900-tisíc zamestnancov, 300-tisíc odborárov, milión 200-tisíc dôchodcov sú proti minimálnej mzde, Zákonník práce, tripartita, 13. dôchodok (reakcie z pléna); viem, že ma chcete umlčať, dokončím vetu; a to sú vaši voliči, podpísaní vaši voliči. Dovidenia. Ďakujem pekne.